ไทยพาณิชย์หนุนสินเชื่อร้านซัก-อบผ้าสมัยใหม่
ลอนดรี้บาร์จับมือไทยพาณิชย์ สนับสนุนสินเชื่อแฟรนไชส์ร้านซัก-อบผ้าสมัยใหม่
29 ก.พ. 2563

นายชานนท โตวิกกัย กรรมการบริหาร และ นางสาวพิมลวรรณ ชีวเกรียงไกร ผู้บริหารฝ่ายการตลาด บริษัท ลอนดรี้บาร์ ไทย จำกัด ร้านสะดวกซัก-อบผ้าสมัยใหม่ 24 ชม. ผู้นำตลาดอันดับ1 ในเอเชียตะวันออกเฉียงใต้ ร่วมกับนายคณินทร์ แรงกล้า ผู้ช่วยผู้จัดการใหญ่ ผู้บริหารสายงาน SME Bangkok นายภาสิต เขียววิชัย VP, SME Business Director ธนาคารไทยพาณิชย์ เปิดตัวสินเชื่อเพื่อธุรกิจ แฟรนไชส์ สนับสนุนผู้ประกอบการรายย่อยที่สนใจลงทุนเป็นเจ้าของธุรกิจร้านสะดวกซัก “ลอนดรี้บาร์” ทุกแพคเกจ ด้วยวงเงินกู้สูงถึง 2 ล้านบาท ผ่อนได้นานถึง 3 ปี พร้อมรับส่วนลดทันที 30,000 บาท
ปัจจุบัน ลอนดรี้บาร์ไทย นับเป็นธุรกิจแฟรนไชส์ที่ได้รับความนิยมอย่างรวดเร็ว เปิดให้บริการแล้วกว่า 550 สาขาทั่วโลก ปัจจุบัน เปิดให้บริการในประเทศไทยแล้ว 20 สาขา และมีเป้าหมายจะขยาย 300 สาขา ในประเทศไทย ภายในระยะเวลา 3 ปี ซึ่งที่ผ่านมามีผู้สนใจต้องการลงทุน เป็นเจ้าของธุรกิจร้านสะดวกซัก LaundryBar จำนวนมาก ขณะที่บริษัท ลอนดรี้บาร์ ไทย จำกัด เองต้องการขยายโมเดลธุรกิจแฟรนไชส์ร้านสะดวกซัก ซึ่งเป็นจุดแข็งของบริษัทฯ ดังนั้นความร่วมมือกับธนาคารไทยพาณิชย์ในการนำเสนอ โปรแกรมสินเชื่อแฟรนไชส์จะมีส่วนช่วยให้บริษัทบรรลุเป้าหมายในการขยายแฟรนไชส์ แบรนด์ LaundryBar ขณะเดียวกันยังช่วยสนับสนุนธุรกิจผู้ประกอบการหน้าใหม่ที่ต้องการเริ่มต้นธุรกิจ ให้เติบโต และเข้มแข็ง